L'Ajuntament de Sagunt implementa un servici d'assessoria per a xicotetes i mitjanes empreses del municipi
01 d’abril 2020

![Imagen 2](/media/fe2dnpn5/c_gloria-parra-4.jpg)

​ ![](/media/suxfkozh/98-comercios-sagunto-3-_cuerpo.jpg)

La Regidoria de Comerç i Mercats de l'Ajuntament de Sagunt ha posat en marxa un servici de gestoria per a xicotetes i mitjanes empreses del municipi a través del **96 265 58 58, extensió 6305**. Este servici servirà per resoldre dubtes que els puguen sorgir a les pimes de Sagunt quant a, per exemple, quines són les ajudes de les administracions o les obligacions tributàries en la situació actual que vivim.

El servici de Gestió Tributària, que participa en esta iniciativa, atendrà estes telefonades per poder donar unes primeres indicacions i en cas de necessitar més informació, es remetrà a les empreses al servici que s'ha posat en marxa amb una gestoria especialitzada. En primer lloc, les empreses es posaran en contacte amb el telèfon indicat anteriorment i si després d'una conversa no han obtingut tota la informació necessària o no s'han resolt els seus dubtes, serà Gestió Tributària qui prenga les dades de l'empresa i els facilite a la gestoria perquè es pose en contacte amb la mateixa.

La regidora de Comerç i Mercats i d'Hisenda, Gloria Parra, assegura que ha conjuminat esforços de totes dos regidories per poder donar una resposta directa als xicotets comerciants, ja que «**estan passant per un dels pitjors moments de la seua carrera professional i no podem deixar-los caure**». A més, ha afirmat que són molts els paquets de mesures que s'han proposat, però els comerciants «**necessiten saber com aplicar-les, com els afectaran, quina pot ser més avantatjosa i, per este motiu, vaig decidir posar en marxa el contracte que hem fet amb esta gestoria local, perquè l'assessorament siga directe i particularitzat respecte de totes les mesures que existixen**».

![](/media/4lsismqd/99-c_rp-ampliacion-medidas-estado-de-alarma-21.jpg) 

_Darío Moreno este matí en roda de premsa_

L'alcalde de Sagunt, Darío Moreno, ha explicat que és una mesura més per a «**facilitar a les empreses del municipi que traguen el major partit a totes les mesures que s'estan posant en marxa per part de l’Ajuntament, de la Generalitat i del Govern central**».

Parra ha assegurat que esta mesura pot semblar «**insuficient a priori, però ja estem donant-li la volta al pressupost destinat a Comerç i Mercats perquè ja sabem que a causa de la situació actual, hi haurà partides que no es puguen destinar. Per eixe motiu, el departament ja s'està encarregant de revisar eixes partides amb realisme per a** **determinar quines quanties del pressupost destinarem per a paquets de mesures per als xicotets comerciants de la nostra ciutat».**

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-implementa-un-servici-d-assessoria-per-a-xicotetes-i-mitjanes-empreses-del-municipi/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-implementa-un-servici-d-assessoria-per-a-xicotetes-i-mitjanes-empreses-del-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-implementa-un-servici-d-assessoria-per-a-xicotetes-i-mitjanes-empreses-del-municipi/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-implementa-un-servici-d-assessoria-per-a-xicotetes-i-mitjanes-empreses-del-municipi/)